
Doktor Frankenstein har åpna hjernen din og sydd den igjen seks ganger

– Dere er så treeeege! sier Mikaela. – Dere lovet at når filmen var slutt, skulle dere prøve kostymene jeg har laget.

– Mmm, sier jeg. – Hater å kle meg ut. Halloween er for barn.

– Halloween er morsomt for alle! Kom igjen Jonathan! Jeg har kostymer til dere! Du kan i alle fall prøve ditt. Du er en grusom Frankenstein-lege.

Og jeg er den psyko-sykesøstera som er assistenten din.

Mikaela åpner en pose og tømmer ut masse klær.

– Jeg har jobba ræva av meg, bare så dere vet det.

Og mamma har hjulpet meg maaaasse! Hun orket det, selv om hun i timevis har vært med og lett etter Alina, babyen som bor med oss på Pensjonatet.

Hun har vært borte siden søndag.

– De finner henne nok. Men ok. Hva skal jeg være da? spør Remi og gjesper høyt.

– Du Remi er den ødelagte pasienten vi skal forske på. Men det er slett ikke sikkert at du overlever eksperimentene. Doktor Frankenstein har åpna hjernen din og sydd den igjen seks ganger.

– Klokka er ti på to på natta, sier Remi. – Vi må sove. Vi kan vel prøve kostymene i morgen tidlig?

– Ja, jeg er så trøtt at jeg dør snart, sier jeg.

– Jeg greier knapt å gå opp på rommet mitt. God natt!

Mikaela sukker tungt.

Jeg har litt dårlig samvittighet da jeg går opp til senga mi på kvisten, hun er så grei. Jeg har også dårlig samvittighet for at hun ligger på en madrass på golvet. Men hun kan liksom ikke ligge oppi senga mi. Remi kan sove overalt, så det er ikke noe problem.

Alarm

Jeg bråvåkner av en alarm jeg aldri har hørt før.

De røde tallene på vekkerklokka mi viser 03:00, men det er ikke vekkerklokka som ringer.

Hele huset rister av den intense ringingen.

Hjertet hamrer, jeg holder meg for ørene, trommehinnene sprekker snart. Hva skjer?

Jeg hiver på meg pyjamasbuksa og ei t-skjorte.

Er det en røykvarsler eller brann-alarm jeg ikke har visst at vi har?

Jeg snuble-løper ned trappa.

What?!

Av alle ting er det den røde, gammeldagse vegg-telefonen i gangen som ringer så det skriker i ørene. Jeg har alltid trodd at den bare var til pynt, jeg lekte jo ofte med den da jeg var liten, men den virka ikke i det hele tatt. Men nå altså, etter alle år, ringer den totalt hinsides høyt!

Mamma kommer løpende og tar den.

– Ja, jeg er klar, kommer nå, sier hun og legger på røret.

Hun har ikke tid til å se på meg engang.

Mamma går bort til utgangsdøra, hun har tatt på seg en slags gul plastbukse.

– Har de funnet Alina? spør jeg. – Det har gått seks dager nå. Alle folka i Pensjonatet er livredde, de leter og leter. Pensjonatet er forresten et idiotisk navn. Selv om det var et pensjonat der for evig lenge siden, er det flyktningmottak nå.

Seriøst, hva skjer, mamma?

– Seriøst, hva skjer, mamma?

Jeg tror den gule buksa mamma har på seg, tilhører en sånn hazmat-drakt som de bruker når det er smitteutbrudd av ebola og sånn. Har sett det på film.

Remi og Mikaela snubler også ned trappa nå, trøtte i trynet, kommer i bare pysjen.

– Skal du på oppdrag? spør Mikaela. – Noe farlig som skjer? Har Alina blitt funnet? Er hun skadet? Hun er vel ikke død?

– Jeg har ikke tid, sier mamma.

Hun sier ikke noe mer, svarer ikke, strever bare med å få på seg politihjelmen. Den bruker hun nesten aldri. Hun stresser med å lukke politijakka over den gule hazmat-drakta. Hun styrer også med beltet med alle politi-tingene: pepper-spray, håndjern, walkietalkie. Hun er alltid så nøye med at alt skal være riktig. Men nå er det litt hulter til bulter med utstyret.

– Mamma? Hallo?

– Mmm.

Dessuten har hun funnet fram tjeneste-våpenet sitt, det er litt vondt i magen, det er en pistol jeg knapt har sett at hun har hatt med seg noen gang. Den er alltid innelåst i våpenskapet.

– Kul pistol, sier Remi, fremdeles litt i søvne.

– En glock, ikke sant?

– Mmm.

Mamma prøver alltid å være kul og rolig. Men jeg ser at hun er stressa og bleik nå.

– Er det noe farlig som skjer? spør jeg.

Alt har vært så rart her på Lurle siden Alina forsvant, men før det også. Og det er tåke hele tida, det blir liksom ikke skikkelig dagslys.

– Nei. Det er bare en ting jeg må gjøre, Jonathan, sier mamma. – Det er litt spesielt … et oppdrag bare. Jeg blir kanskje borte litt lenger enn vanlig. Ikke vær redd.

– Hva slags oppdrag? Den gamle vegg-telefonen som plutselig ringer, drakta di og alt. Du er også litt rar nå. Si hva det er, vi sier jo ikke noe til noen!

– Jeg må gå nå. Men ingen av dere må gå ut, vent til det blir dag og lyst, da er det tryggere, sier mamma.

– Hva mener du?

– Hvis det skjer noe rart, hvis dere blir redde eller finner noe dere ikke vet hva er, da skal dere gå til Clive og Agnes. Men sjekk først i kjempe-eika, med det store hjertehullet i, husker du, Jonathan? Der vi …

– Ja, jeg husker, mumler jeg.

– Men Clive og Agnes på dineren? Hvorfor skal vi gå dit? Selv om jeg er der ofte med Remi og Mikaela, kjenner jeg dem jo ikke så godt.

– Bare gjør som jeg sier, plis. Og ta med det dere finner der.

Mamma har endelig fått orden på uniformen sin og alle greiene.

– Jeg er uendelig glad i deg, Jonathan, sier hun.

Hun ser litt redd ut, så det er ikke kleint at hun sier at hun er glad i meg.

– Pass på hverandre, og ikke stol på noen dere ikke kjenner godt – bortsett fra Clive og Agnes.

Så legger hun et kjede med en utrolig vakker nøkkel rundt halsen min.

Mamma tar opp pistolen, sjekker magasinet og skyver det på plass igjen i glocken.

– Gi nøkkelen til Agnes når hun ber om det, ikke før.

Så tar mamma fram en liten skalpell, en sånn superskarp kniv som kirurger bruker under operasjoner, og et tørkepapir. Hun ser på meg.

Så skjærer hun raskt et kors mellom tommelen og pekefingeren på venstrehånda. Og surrer rundt tørkepapiret, som trekker til seg blodet.

– Aiiiii! roper både jeg, Mikaela og Remi, Remi brekker seg, er lysegrønn i trynet.

Det blør ikke så veldig, men nok til at jeg blir svimmel.

Så åpner mamma døra og går ut, det har dryppa noen bloddråper på golvet.

